Broj: 711-I-1823-P-303/22-04-17

Zagreb, 11. kolovoza 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić i Aleksandre Jozić-Ileković kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI/21), **na zahtjev Ane Šubat Perković, Hrvatska regulatorna agencija za mrežne djelatnosti (u daljnjem tekstu: HAKOM),** za davanjem očitovanja Povjerenstva, na 182. sjednici, održanoj 11. kolovoza 2022., daje sljedeće

**OČITOVANJE**

**S obzirom da člankom 3. stavkom 1. podstavkom 45. ZSSI/21-a pomoćnici ravnatelja agencija kojima je osnivač Republika Hrvatska nisu navedeni kao obveznici tog Zakona, a ne postoji pomoćnik koji bi za vrijeme odsutnosti ili spriječenosti ravnatelja unaprijed bio određen za zamjenika ravnatelja HAKOM-a, Povjerenstvo utvrđuje da pomoćnici ravnatelja HAKOM-a nisu obveznici u smislu odredbi ZSSI/21-a.**

Obrazloženje

Ana Šubat Perković, HAKOM, podnijela je zahtjev za očitovanjem koji je u knjigama ulazne pošte zaprimljen 14. lipnja 2022. pod brojem: 711-U-6092-P-303/22-01-3, povodom kojeg se vodi predmet broj P-303/22.

U zahtjevu podnositeljica navodi da je HAKOM zaprimio obavijest u kojem su navodi da su ravnatelj i zamjenici ravnatelja HAKOM-a obveznici u smislu odredbi ZSSI/21-a te da su dužni podnijeti imovinsku karticu, neovisno o tome obnašaju li dužnost profesionalno.

Nadalje navodi da je HAKOM temeljem odredbi Zakona o elektroničkim komunikacijama („Narodne novine“, broj 73/08., 90/11., 133/12., 80/13., 71/14 i 72/17.) nacionalna regulatorna agencija koja je samostalna, neovisna i neprofitna pravna osoba s javnim ovlastima u okviru djelokruga i nadležnosti propisanih navedenim Zakonom te drugim zakonima kojima se uređuje područje poštanskih usluga i regulacija tržišta željezničkih usluga. Ističe kako HAKOM-om upravlja Vijeće od pet članova, uključujući predsjednika i zamjenika predsjednika Vijeća HAKOM-a, koje imenuje Hrvatski sabor na prijedlog Vlade Republike Hrvatske.

Također navodi da HAKOM ima stručnu službu kojom rukovodi ravnatelj HAKOM-a, kojeg imenuje Vijeće HAKOM-a na temelju javnog natječaja na razdoblje od četiri godine te da ravnatelj može imati jednog ili više pomoćnika, koje na njegov prijedlog imenuje Vijeće HAKOM-a.

 Podnositeljica zaključno navodi da HAKOM nema zamjenika ravnatelja, već pomoćnike ravnatelja, slijedom čega traži mišljenje Povjerenstva jesu li navedeni obveznici ZSSI/21-a koji su povodom obnašanja navedene dužnosti dužni podnijeti imovinsku karticu.

 Povodom navedenog zahtjeva, Povjerenstvo je u svrhu utvrđivanja statusa obveznika dopisom Broj: 711-I- 1176-P-303/22-02 -17 od HAKOM-a zatražilo da podnositeljice da navede je li neki od pomoćnika ravnatelja prilikom imenovanja određen za osobu koje će za vrijeme odsutnosti ili spriječenosti ravnatelja biti zamjenik ravnatelja HAKOM-a ili ravnatelj HAKOM-a samostalno u takvim situacijama određuje da će ga neki od pomoćnika zamjenjivati (ad hoc odluka).

 HAKOM se očitovao dopisom, klasa: 008-01/22-02/04, urbroj: URBROJ; 376-08-22-04 od 25. srpnja 2022., koji je potpisao obveznik Miran Gosta, ravnatelj HAKOM-a, u kojem se navodi da sukladno članku 10. stavku 9. Zakon o elektroničkim komunikacijama ravnatelj HAKOM-a može imati jednog ili više pomoćnika za pojedina područja, koje imenuje i razrješava Vijeće HAKOM-a, na prijedlog ravnatelja HAKOM-a. Također se navodi da je člankom 4. stavcima 6. i 7. Statuta HAKOM-a („Narodne novine“, broj 11/19.) propisano da ravnatelj HAKOM-a može imati jednog ili više pomoćnika za pojedina područja, koje imenuje i razrješava Vijeće HAKOM-a, na prijedlog ravnatelja HAKOM-a te da pomoćnicima ravnatelja HAKOM-a mogu biti imenovani samo radnici stručne službe HAKOM-a.

 Nadalje se u dopisu navodi da je člankom 6. stavkom 2. Pravilnika o unutarnjem ustrojstvu i sistematizaciji radnih mjesta HAKOM-a od 5. ožujka 2019. određeno da ravnatelj HAKOM-a može imati jednoga ili više pomoćnika za pojedina područja, koje imenuje i razrješava Vijeće HAKOM-a na prijedlog ravnatelja HAKOM-a. Pomoćnik ravnatelja za svoj rad odgovara ravnatelju HAKOM-a. Stavcima 3., 4. i 5. istoga članka Pravilnika propisano je kako će ravnatelj HAKOM-a posebnom odlukom definirati dodatne bodove koji će se radniku dodijeliti uz osnovne bodove iz ugovora o radu za vrijeme obavljanja poslova pomoćnika ravnatelja.

Ističe se da za vrijeme obavljanja poslova pomoćnika ravnatelja sva prava i obveze radnika iz ugovora o radu ostaju nepromijenjena, osim u dijelu opisa poslova pojedinog radnog mjesta i prava na dodatne bodove te da se razrješenjem radnika s mjesta pomoćnika ravnatelja, na radnika primjenjuju odredbe ugovora o radu.

Iznosi da je 12. srpnja 2022. stupio na snagu novi Zakon o elektroničkim komunikacijama („Narodne novine“, broj 76/22.), koji u članku 14. stavku 9. određuje da ravnatelj HAKOM-a može imenovati jednog ili više pomoćnika ravnatelja te da pomoćnik ravnatelja HAKOM-a, kojeg ovlasti ravnatelj HAKOM-a, zamjenjuje ravnatelja HAKOM-a u slučaju njegove odsutnosti ili spriječenosti, kao i da je u tijeku postupak usklađivanja Statuta s odredbama novoga Zakona.

Zaključno se navodi da se prilikom imenovanja pomoćnici ravnatelja HAKOM-a ne određuju za osobu koja će za vrijeme odsutnosti ili spriječenosti ravnatelja biti zamjenik ravnatelja HAKOM-a, već ravnatelj samostalno određuje koji od pomoćnika će ga zamjenjivati u vrijeme odsutnosti ili spriječenosti.

Člankom 8. stavcima 3. i 4. ZSSI/21-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI/21-a, ali se njegov sadržaj odnosi na tumačenje odredbe ZSSI/21-a, stoga Povjerenstvo povodom podnesenog zahtjeva daje sljedeće očitovanje.

Člankom 3. ZSSI/21-a određen je krug obveznika na koje se primjenjuju odredbe istog Zakona. Stavkom 1. podstavkom 45. tog članka Zakona propisano je da su ravnatelji i zamjenici ravnatelja agencija kojima je osnivač Republika Hrvatska obveznici u smislu ZSSI/21-a.

Imajući u vidu da je, sukladno članku 7. stavku 2. Zakona o elektroničkim komunikacijama, Republika Hrvatska osnivač HAKOM-a, nacionalne regulatorne agencije s javnim ovlastima, to su ravnatelj i zamjenici ravnatelja HAKOM-a obveznici u smislu odredbi ZSSI/21-a.

Međutim, sukladno odredbama Zakona o elektroničkim komunikacijama te Statuta HAKOM-a ne postoji funkcija zamjenika ravnatelja HAKOM-a, već uz ravnatelja HAKOM-a postoji jedan ili više pomoćnika ravnatelja HAKOM-a, koje je, do stupanja na snagu novog Zakona o elektroničkim komunikacijama 12. srpnja 2022. na prijedlog ravnatelja imenovalo Vijeće HAKOM-a iz redova stručnih zaposlenika ove Agencije, dok pomoćnika nakon tog razdoblja samostalno imenuje ravnatelj HAKOM-a.

Kako pomoćnici ravnatelja agencija, kojima je osnivač Republika Hrvatska, nisu u članku 3. ZSSI/21-a navedeni kao obveznici Zakona, pomoćnici ravnatelja HAKOM-a nisu povodom obnašanja navedene dužnostiobveznici iz članka 3. ZSSI/21-a.

Pomoćnici ravnatelja HAKOM-a mogli bi biti smatrani obveznicima u smislu navedene zakonske odredbe kada bi neki od pomoćnika ravnatelja trenutkom imenovanja bio određen za osobu koje će ga vrijeme njegove odsutnosti zamjenjivati, odnosno koji bi imala trajne ovlasti zamjenika ravnatelja koje se mogu izvršavati uvijek kada je ravnatelj onemogućen ili spriječen to činiti.

S obzirom da ne postoji pomoćnik ravnatelja HAKOM-a koji bi imao takve ovlasti, već prema odredbama Zakona o elektroničkim komunikacijama ravnatelj ovlašćuje jednog od svojih pomoćnika da ga zamjenjuje u slučaju odsutnosti ili spriječenosti, odnosno samostalno u svakoj takvoj situaciji ad-hoc određuje pomoćnika ravnatelja koji će ga privremeno zamjenjivati u razdoblju kada ne može izvršavati ovlasti ravnatelja, Povjerenstvo utvrđuje da pomoćnici ravnatelja HAKOM-a nisu obveznici u smislu članka 3. stavka 1. podstavka 45. ZSSI/21-a, slijedom čega nisu niti dužni podnijeti imovinsku karticu.

Slijedom navedenog, Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Podnositeljici, putem dostavljene e-mail adrese
2. Objava na internetskoj stranici Povjerenstva
3. Pismohrana